
На состанокот на работната група за ко-креација на новиот Национален акциски план за Отворено владино партнерство беше дискутирано за можните приоритети и заложби во областа Отворено судство. Дискусијата беше насочена кон идентификување на предизвици и решенија кои би придонеле кон поголема транспарентност, отчетност, учество и влијание на граѓаните, како и кон примена на иновативни и дигитални решенија во судството.
Учесници во дискусијата:
Никола Јовановски - Центар за правни истражувања и анализи
Соња Строимановска - Врховен суд
Александра Јовевска Ѓорѓевиќ, ИДСЦС – координатор на работната група за Отворен Парламент и Отворено судство 
Во воведниот дел беше истакнато дека новите заложби треба да се надоврзат на тековните активности од актуелниот акциски план, особено во делот на зајакнување на транспарентноста и отчетноста на судството, подобрување на комуникацијата со граѓаните и професионалната јавност, како и унапредување на дигиталните портали преку кои се обезбедува пристап до информации за работата на судовите.
Работната група дискутираше и за тоа на кој начин постојните заложби може да се унапредат, особено доколку дел од активностите не се целосно реализирани, односно дали може да се предложат поиновативни и поефикасни пристапи за нивно завршување и надградување.
Унапредување на дигиталниот пристап и содржина ЗАЛОЖБА 1.1 Подобрување на електронскиот судски портал на рсм (www.sud.mk)
На почетокот беше постигната согласност дека во рамки на новиот акциски план, фокусот во областа Отворено судство треба да биде ставен на обезбедување полесен, поразбирлив и навремен пристап до информации за работата на судовите, како и на целосна и навремена достапност на судските одлуки.
Како една од клучните насоки беше посочено унапредувањето на електронскиот судски портал sud.mk, како продолжување и надградба на првата заложба од актуелниот акциски план. Беше истакнато дека порталот треба да обезбедува податоци од сите судови, а во иднина да се разгледа и можноста за интероперабилност, односно поврзување со други институции, со цел граѓаните полесно да добиваат релевантни и целосни информации. Полесен пристап до сите податоци, со можност за пребарување по клучни термини е исто една од препораките за новиот акциски план. 
Во оваа насока беше предложено да се изработи анализа која ќе ја постави основата за тоа што е потребно за постигнување на целосна функционалност на порталот. Анализата треба да послужи и како водич за понатамошно унапредување на електронскиот судски портал и за идниот начин на работа.
Беше дискутирано и за потребата од уредување и комплетирање на биографиите на судиите на веб-страниците на судовите. Беше посочено дека на дел од веб-страниците недостасуваат биографии, а граѓаните и странките во постапките треба да имаат можност да се информираат кој е судијата, какво е неговото професионално искуство и други релевантни информации. Како пример беше наведено дека Судскиот совет и Врховниот суд веќе имаат одредена пракса во оваа насока, вклучително и објавување фотографии заедно со биографиите.
Дополнително, беше предложено да се направи проверка на сите веб-страници на судовите во однос на транспарентноста, отчетноста и отворените податоци. Анализата треба да ги опфати практиките на работа, начинот на прикажување на финансиските податоци, дисциплинските мерки, организациските информации и други релевантни содржини. Од оваа анализа би произлегол водич за тоа како треба да се менаџираат и прикажуваат податоците на веб-страниците на судовите. Беше предложено наодите и препораките од анализата да бидат презентирани на работилница со ИТ лицата од судовите, со цел да се разгледаат забелешките и препораките и да се обезбеди нивна практична примена. Исто така, беше посочено дека водичот треба да биде разгледан и усвоен на седница на Советот за отворено судство, со цел да добие поголема задолжителност и применливост.
Подобрување на односите на судовите со јавноста ЗАЛОЖБА 1.2 Подобрување на односите со јавноста на судовите
Во однос на заложбата за подобрување на односите на судовите со јавноста, беше дискутирано дека постојната заложба може да се дополни преку активности за зајакнување на комуникацијата на судството со јавноста и медиумите.
Беше истакнато дека потребно е да се зголемат капацитетите на судовите за јасна, разбирлива и точна комуникација со граѓаните. Особено беше нагласено дека информациите кои се објавуваат на веб-страниците треба да бидат претставени на начин кој е разбирлив за граѓаните, а не само за стручната јавност. Поради тоа, дел од содржините треба да се преработат и прилагодат за поширока јавна употреба.
Во оваа насока беше предложено да се развијат методологија и алатка за комуникација, организирање на тркалезни маси со новинари и граѓански организации кои ќе му помогнат на судството да комуницира за својата работа кон јавноста и медиумите, при што ќе се зачуваат точноста, интегритетот и веродостојноста на податоците.
Подобрување на квалитетот и достапноста на податоците ЗАЛОЖБА 1.3 Подобрување на квалитетот и достапноста на податоците и информациите за функционирање на Судскиот совет
Како нова активност беше предложено воспоставување одржлива рамка и стратегија за отвореност на судството за периодот 2026–2030 година. Оваа рамка би вклучувала акциски план, индикатори и механизми за следење на имплементацијата и одржливоста на стратегијата. 
Дополнително, беше дискутирано за потребата од подобрување и унифицирање на структурата на извештаите на судовите, како и на квалитетот на податоците кои тие ги доставуваат и објавуваат. Беше предложено да се разгледа можноста за софтверско решение кое ќе овозможи месечно внесување на податоци и нивно автоматско генерирање во унифицирани извештаи. На овој начин би се овозможило полесно следење, споредба и анализа на податоците, како и нивно потенцијално објавување во формат на отворени податоци.
Беше истакнато дека ваквото решение треба да биде во согласност со надлежностите на Судскиот совет и во линија со тековните реформски процеси во судството.
Предложени насоки за заложби во новиот Акциски план
Врз основа на дискусијата, како можни насоки за нови заложби во областа Отворено судство беа идентификувани следните:
1. Унапредување на електронскиот судски портал sud.mk, преку функционална анализа, подобрување на достапноста на податоците од сите судови и разгледување можности за интероперабилност со други институции. 
2. Комплетирање и унифицирање на информациите за судиите, вклучително и биографии и фотографии, професионално искуство и други релевантни информации достапни за јавноста. 
3. Анализа на веб-страниците на судовите во однос на транспарентноста, отчетноста и отворените податоци, со подготовка на водич за стандардизирано објавување и менаџирање на информации. 
4. Зајакнување на комуникацијата на судството со јавноста и медиумите, преку методологија и алатка за јасна, точна и разбирлива комуникација. 
5. Развој на стратегија за отвореност на судството 2026–2030, со акциски план и механизам за следење и известување за напредокот. 
6. Подобрување и унифицирање на структурата на извештаите на судовите, преку можност за дигитално/софтверско решение кое ќе овозможи автоматско генерирање, споредба и следење на податоците. 

